贈衮州孟都督
作者：韓翃
朝代：唐

paragraphs: 少年親事冠軍侯，中歲仍遷北衮州。
露冕寧夸漢車服，下帷常討魯春秋。
後齋草色連高閣，車簡人稀獨行樂。
閑心近掩陶使君，詩興遙齊謝康樂。
遠山重疊水逶迤，落日東城閑望時。
不見雙親辦豐膳，能留五馬盡佳期。
北場爭轉黃金勒，愛客華亭賞秋色。
卷簾滿地鋪氍毹，吹角鳴弦開玉壺。
願學平原十日飲，此時不忍歌驪駒。